Az Európai Parlament állásfoglalása

( 2010. május 5.)

az Európai Unió Alapjogi Ügynöksége 2008-as pénzügyi évre szóló költségvetésének végrehajtására vonatkozó mentesítésről szóló határozat szerves részét képező észrevételekkel

AZ EURÓPAI PARLAMENT,

tekintettel az Európai Unió Alapjogi Ügynökségének a 2008-as pénzügyi évre vonatkozó végleges éves beszámolójára,

tekintettel a Számvevőszéknek az Európai Unió Alapjogi Ügynöksége 2008-as pénzügyi évre vonatkozó éves beszámolójáról szóló jelentésére, az Ügynökség válaszaival együtt [1],

tekintettel a Tanács 2010. február 16-i ajánlására (5827/2010 – C7-0061/2010),

tekintettel az EK-Szerződés 276. cikkére és az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel az Európai Unió Alapjogi Ügynökségének létrehozásáról szóló, 2007. február 15-i 168/2007/EK tanácsi rendeletre [3] és különösen annak 21. cikkére,

tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre [4] és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére, valamint az Állampolgári Jogi, Bel- és Igazságügyi Bizottság véleményére (A7-0090/2010),

A. mivel a Számvevőszék megállapítja, hogy kellő mértékben megbizonyosodott arról, hogy a 2008-as pénzügyi évre vonatkozó éves beszámoló megbízható, és hogy az annak alapjául szolgáló ügyletek jogszerűek és szabályszerűek,

B. mivel 2009. április 23-án a Parlament megadta a mentesítést az Európai Unió Alapjogi Ügynöksége igazgatójának az Ügynökség 2007-es pénzügyi évre szóló költségvetésének végrehajtására vonatkozóan [5], és a mentesítési határozatot kísérő állásfoglalásban megjegyezte többek között, hogy:

- az Ügynökségnek együttműködés kialakítására és az átfedések elkerülésére kell törekednie más, az emberi jogok területén működő intézményekkel, különösen az Európa Tanáccsal,

- az Európai Csalás Elleni Hivatal (OLAF) vizsgálatot indított az Ügynökséggel kapcsolatban; következésképpen felkérte az OLAF-ot, az Ügynökséget és a Bizottságot, hogy a lehető leghamarabb tájékoztassák a mentesítő hatóságot a vizsgálat eredményeiről és az esetleges follow-up intézkedésekről,

- a Számvevőszék megállapította, hogy egy közbeszerzési eljárás során a közzétett értékelési módszer közvetett módon csökkentette az árkritérium relatív fontosságát, ami eltántoríthatott néhány lehetséges pályázót, és nem felelt meg az eredményes pénzgazdálkodás elvének;

1. örömmel állapítja meg, hogy a Számvevőszék kellő mértékben megbizonyosodhatott arról, hogy az Ügynökségnek a 2008. december 31-én lezárult pénzügyi évre vonatkozó éves beszámolója minden lényeges szempontból megbízható, és hogy az Ügynökség éves beszámolójának alapjául szolgáló ügyletek egészében véve jogszerűek és szabályszerűek;

Teljesítmény

2. ösztönzi az Ügynökséget, hogy az eredmények értékelésére határozzon meg SMART-célkitűzéseket és RACER-mutatókat a programozás során; tudomásul veszi azonban az Ügynökség állítását, miszerint a 2009-re vonatkozó munkatervében figyelembe vette ezeket az észrevételeket;

3. gratulál az Ügynökségnek, hogy 2009 közepén tevékenységalapú költségvetési szoftvert kezdett alkalmazni, amely világos mutatókkal fog szolgálni az előirányzott pénzügyi és emberi erőforrásokról;

4. gratulál az Ügynökségnek, hogy megfogadta a Számvevőszék és a költségvetési hatóság által, az előző mentesítés során tett megjegyzéseket;

5. megjegyzi, hogy a következő években az Ügynökség költségvetésének végrehajtására vonatkozó mentesítésnek továbbra is az Ügynökség egész éves teljesítményén kell alapulnia;

Az OLAF vizsgálata

6. tudomásul veszi, hogy az OLAF 2009-ben befejezte az Ügynökséggel kapcsolatban, 2008-ban indított vizsgálatát, és azt további intézkedés nélkül lezárta;

Belső ellenőrzés

7. elismeri, hogy 2008. februárban a Belső Ellenőrzési Szolgálat (IAS) follow-up ellenőrzést végzett a 2007-es jelentésében foglalt függőben lévő ajánlások végrehajtását illetően, és megállapította, hogy csak egy ajánlás (a munkaerő-felvétel igazgatótanács általi felügyelete) maradt függőben; megjegyzi azonban, hogy a körülmények megváltoztak, és hogy – az Ügynökség tevékenységének megkezdése és az új igazgató kinevezése után – az említett ajánlás elvesztette kezdeti célját, és ily módon teljesítettnek tekinthető;

8. a mentesítési határozatot kísérő egyéb, horizontális jellegű észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2010. május 5-i állásfoglalására [6].

[1] HL C 304., 2009.12.15., 10. o.

[2] HL L 248., 2002.9.16., 1. o.

[3] HL L 53., 2007.2.22., 1. o.

[4] HL L 357., 2002.12.31., 72. o.

[5] HL L 255., 2009.9.26., 198. o.

[6] Elfogadott szövegek, P7_TA(2010)0139. Lásd e Hivatalos Lap 241. oldalát.

--------------------------------------------------